Here is a page extracted from Wikipedia that may contain CSS, HTML, and a lot of unformatted text.

Title: Glaciar de ros Cabietos
Content: O glaciar de ros Cabietos (en francés glacier des Gabiétous) ye un glaciar d'os Pireneus situau en o macizo d'as Tres Serols a l'ueste d'o cul de Gavarnía, en a versant norte d'a muga entre Aragón y Francia, en o departamento d'os Altos Pireneus y en a rechión d'Occitania.

Cheografía 
O glaciar se troba en l'anfiteatro formau entre a punda Negra y o Cabieto de ra Buega. Ye un glaciar de cul. En a desembocadura d'o cul que ocupa as parez s'estreitan, lo que feba que en o pasau o glaciar expulsase seracs sobre una falda rocosa que se troba baixo él.

As augua d'o suyo deschele alimentan a gave des Tourettes, que desemboca dimpués en a gave de Gavarnía

Historia 
Debiu a la morfolochía d'o terreno, o glaciar se trobaba amugau en largaria por un cantil rocoso a o norte. Por lo tanto, ha evolucionau mas que mas en godaria. En zaguerías d'a Chicota Edat de Chelo arredol de 1850, o glaciar puyaba dica o cuello de Cabieto y deixaba veyer una impresionant barrera de seracs: as “agullas de chelo de ros Cabietos”. Os escaladors d'a epoca describen seracs de 60 metros d'altura, que s'espaldoron sobre o camín que s'endrezaba enta la breca de Roldán. O glaciar mediba por ixas envueltas 0,12 km². Pero dende alavez o retacule ha estau inexorable: en 1885, Joseph Vallot describió seracs de no mas de 10 metros d'altaria. A barrera de seracs se reduce gradualment y desapareixe en a decada de 1940.

Manimenos, igual que o glaciar d'Osso y o glaciar deras Oletas de Gauba, o glaciar de ros Cabietos se benefició d'un período favorable de creiximiento en as decadas de 1970 y 1980. Asinas se tornó a formar una chicota barrera de seracs.

Pero iste aposo duró poco: o declin se reanugó a partir de 1985. As zagueras crepazas transversals desapareixioron en 2014 y, en primerías d'a decada de 2020, nomás a rimaya y bellas crepazas en a parti superior atestiguan un feble dinamismo. En l'actualidat o glaciar ha albandonau o sector d'o cuello de Cabieto y cubre una superficie de 0,08 km².

Se veiga tamién 
 Glaciars d'os Pireneus

Vinclos externos 
  Asociación Pirenenca de Glaciolochía
  Os glaciars pirenencos

Cabietos
Cabietos
As Tres Serols
Parque Nacional d'os Pireneus